《邂逅南昌簿孙正之剧谈别后聊以记所期者》
宋代·曾丰

三秦擅淮石，三孔专江西。
鼎足立世稳，文匠诗宗师。
吾生亦太晚，流风殆谁归。
龙泉剑之精，夜气贯斗箕。
今其为三孙，锋芒不能辉。
大孙学如针，鑽到罅隙微。
小孙笔如雷，挟雨驱虹蜺。
弟兄时辈中，群雄望风雌。
我新幸且识，其仲字正之。
才调骥历块，襟怀鸥忘机。
每见必樽酒，漫延率移时。
剧醉尚正色，太平辄愁眉。
万事谈未了，心随白云飞。
其如总是客，而更遽语离。
各著古人鞭，满意酬所期。
离合有自然，姑置天一涯。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。